Donald Anton Eilers "Don" Beer (31. maj 1935 - 25. januar 1997) var en amerikansk roer og olympisk guldvinder, født i New York. Beer var med i USA's otter, der vandt guld ved OL 1956 i Melbourne, den 8. amerikanske OL-guldmedalje i otteren i træk. Resten af besætningen bestod af Thomas Charlton, David Wight, John Cooke, Caldwell Esselstyn, Charles Grimes, Rusty Wailes, Robert Morey og styrmand William Becklean. Samtlige otte roere var studerende ved Yale University og medlemmer af universitets roklub. Der deltog i alt 10 både i konkurrencen, hvor amerikanerne sikrede sig guldet foran Canada og Australien, der vandt henholdsvis sølv og bronze. Det var de eneste olympiske lege Beer deltog i.